Lizbōna je gryfno, ale Porto je jak z inkszego świata. Weekynd we mieście znanym przede wszyjskim skuli wina i klubu fusbalowego. Wycieczka tako, jak lubiymy – tōnio i krōtko, ale intynsywno. Sztartujymy!
Fliger z Lizbōny w jedna zajta: 7€/łep Ryanym, 55 minut w lufcie. Niy było sie ani nad czym zastanawiać. Autobus i cug kosztujōm kole 20€ i jadōm ôd 3 do 4 godzin.
Spanie – Airbnb: 12€/łep w prywatnej izbie, 15 minut ôd rzyki. Rezerwowane dziyń naprzōd.
Most Ludwika I
Bezmaś jak landszaft z mostu abo gōrki je nojszwarniyjszōm atrakcjōm miasta, to je to jakiś problym. W tym przipadku nic z tych rzeczy – szpacyr po Ponte Dom Luís I i po jasnoku, i po cimoku, naprowda bije na łep muzea figur woskowych, rōmle i bai pora stadiōnōw (;
Zajta “za rzykōm”
Piykny kraj, lokalni sprzedowocze i fol winiarni. My poszli do Offley – 3.5€ za pōłgodzinne zwiydzanie z przewodnikiym i dwa keliszki Porto na skoszt pod kōniec. Werciło sie.
Zygroda Palácio de Cristal
Gynał przi naszym “hotelu”, leko na gōrce, stoi Pałac Kryształowy. Nazwa wiynkszo niż same stawiynie, ale już zygroda za nim robi wrażynie. No, keby niy te mrokwie…
Igrejas z Azulejos
Czyli kościoły z tymi modrymi płytkami na ścianach. W środku już niy takie gryfne, tōż zaglōndanie bez włażynia styknie. Jedne z nojpiykniyjszych tego typu miyjsc, jakie my widzieli – wejrzijcie na Carmo i Santo Ildefonso!
Estádio do Dragão
Na stadiōn FC Porto poszoł już yno pōłek wycieczki 😉 I dobrze, bo dlo kogoś, kto ni ma wielim fanym fusbalu, Stadiōn Smoka je zwykłym boiskiym z trybunami. W porōwnaniu do Bernabeu wyglōndo fest słabo. Ale nadrobio cynowo [bōłech yno na rajzie dookoła za 8€, w muzeum klubowym już niy – Matis].
Ksiyngarnia Lello i Leitaria da Quinta do Paço
Nojprzōd buchszranki, potym co słodkigo. Lello bōła bezma jednōm z głōwnych inspiracji J.K. Rowling, jak zicała w knajpach w Porto i szkryflała o synku z blyskawicōm na łepie. Zaś eklerki w LdQdP uznowane sōm za kultowe w mieście. Idzie tyż dostać na słono!
“Miradurki”
Miradouro znaczy po portugalsku “punkt widokowy”. Nojbardzij my je docynili w Lizbōnie, tam skuli nich idzie ôbejrzeć całę miasto z roztomaitych zajtōw. W Porto wcale ni ma gorzyj.
Francesinha
Na starej wersji bloga szło już ô tym poczytać. Godajōm, że to je TOP10 klapsznit na świecie. Trzi rodzaje miynsa, chlyb tostowy, kyjza i zołza piwno. Kole 1300kcal w pora minut – bōmba! A i udało sie nōm znojś tako z frytkami za 4.5€ – sukces (;
Wieża Clérigos
75.6 metra, 225 schodōw. Wieża przi Igreja dos Clérigos to nastympny plac, z kerego idzie pozaglōndać na miasto z wiyrchu. Yno dużo przeciskania sie, a mało miyjsca. Wolymy miradurki.
Ribeira
Kraj rzyki z restauracjami poôtwiyranymi jedna na drugij. Nojlepsze wieczōr.
Cało reszta
Porto wyglōndo jak takie zostawiōne miasto. Fol prōznych chałpōw i poniszczonych stawiyń. Ponoć to skuli prawa portugalskigo, ale za wiela to my ô tym niy wiymy. 🙁
Jeszcze wiyncyj kościołōw, starziki na balkōnach. Do tego gryfno bana, torg i lody Santini. Do Porto naprowda trza pojechać!
szl_Latn szl_Latn szl_Latn szl_Latn szl_Latn szl_Latn szl_Latn glg_Latn szl_Latn pol_Latn szl_Latn por_Latn szl_Latn por_Latn szl_Latn kea_Latn szl_Latn vec_Latn szl_Latn epo_Latn szl_Latn glg_Latn szl_Latn szl_Latn szl_Latn szl_Latn